Hof moet sê of slaggat ongeluk veroorsaak het | Netwerk24
Hof moet sê of slaggat ongeluk veroorsaak het
Deur Jeanne-Marié Versluis 02 Februarie 2017 07:54
Die hooggeregshof in Pretoria gaan moet uitpluis of ’n slaggat die botsing tussen twee motors op ’n teerpad in Mpumalanga veroorsaak het.
’n Wit Toyota Corolla en ’n swart Cadillac het op 16 April 2012 op die pad tussen Lydenburg en Roossenekal gebots.
Die LUR vir openbare werke, paaie en vervoer in Mpumalanga ontken in hofstukke dat daar ’n slaggat was.
Andreas Coetzee (70), ’n pensioentrekker van Naupoort, Lydenburg, eis in dié geding R840 000 se skadevergoeding van die LUR se departement.
Coetzee het die Toyota bestuur.
Stanford Macevele (37) van Bronkhorstspruit, wat die Cadillac bestuur het, is nie ’n party in die saak nie.
Macevele het die dag ná die botsing op Facebook gesê hy is “oukei” ná die botsing reg van voor, hoewel dokters steeds moes bevestig of alles “medies oukei” is.
“God is groot en ek het sy ingryping gister gesien. Laat ons hom aanbid en prys,” het Macevele op dié sosiale netwerk gesê.
Coetzee sê in sy hofstukke dié openbare pad is onder die departement se beheer en sy verantwoordelikheid.
God is groot en ek het sy ingryping gister gesien. Laat ons hom aanbid en prys.
Die departement het ’n regsplig teenoor die publiek om deur roetineinstandhouding toe te sien dat die pad veilig is.
Roetineinspeksies moet gedoen word om “gebiede van agteruitgang en potensiële gevaar te bepaal”.
Volgens Coetzee het hy ’n slaggat in die pad teëgekom, daarvoor uitgeswaai en teen Macevele se Cadillac gebots.
Coetzee meen die ongeluk is veroorsaak deur die departement se nalatigheid omdat die padoppervlak “toegelaat” is om ’n potensiële gevaar te word.
Die departement het ook nie die publiek gewaarsku oor die potensiële gevaar “wat deur die slaggate in die padoppervlak geskep is nie”, lui sy hofstukke.
In die ongeluk is Coetzee se regterfemurkop (deel van die heup) gebreek. Hy het drie ribfrakture opgedoen en sy linkerlong het platgeval.
Sy gesig het snywonde opgedoen en hy het tande verloor weens ’n harde hou teen die mond, blyk uit sy eisbesonderhede.
Die departement erken in die verweerskrif die botsing het gebeur, maar ontken enige ander bewerings oor die omstandighede daarvan.
Die departement sê Coetzee se “uitsluitlike nalatigheid” het die botsing veroorsaak. Coetzee het te vinnig gery, nie behoorlik uitgekyk nie en “waarskuwingstekens geïgnoreer wat deur die verweerder (die departement) op die pad gesit is”.
Die departement meen Coetzee kon die ongeluk vermy het.
Motorfietsryer mag eis nadat hy slaggat tref